ET Euroopa Liidu Teataja L 389/28

NÕUKOGU OTSUS,

22. detsember 2004,

sõidukitega seotud piiriülese toimega kuritegevuse tõkestamise kohta

(2004/919/EÜ)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 30 lõike 1 punkti a ja artikli 34 lõike 2 punkti c,

võttes arvesse Madalmaade Kuningriigi algatust,

võttes arvesse Euroopa Parlamendi arvamust,

ning arvestades järgmist:

(1) Igal aastal varastatakse Euroopa Liidu liikmesriikides hinnanguliselt 1,2 miljonit mootorsõidukit.

(2) Need vargused põhjustavad märkimisväärset kahju, mis ulatub vähemalt 15 miljardi euroni aastas.

(3) Suur osa nendest sõidukitest, hinnanguliselt 30–40%, varastatakse organiseeritud kuritegevuse kaudu ning ehitatakse seejärel ümber ja eksporditakse teistesse riikidesse nii Euroopa Liidus kui väljaspool seda.

(4) Lisaks materiaalse kahju põhjustamisele kahjustab see tõsiselt ka kodanike õiglusmeelt ja turvatunnet. Sõidukitega seotud kuritegevusega võib kaasneda raske vägivald.

(5) Sellest tulenevalt on takistatud Euroopa Liidu lepingu artikli 29 eesmärgi saavutamine – tagada kodanikele vabadusel, turvalisusel ja õigusel rajaneval alal kõrgetasemeline kaitse.

(6) Nõukogu võttis 27. mail 1999 vastu resolutsiooni teatavaid marsruute kasutava rahvusvahelise kuritegevuse vastu võitlemise kohta nendel teedel. (1)

(7) Sõidukitega seotud kuritegevus võib olla rahvusvaheliselt seotud ka teiste kuritegevuse vormidega, nagu narkootiliste ainete ja tulirelvade salakaubavedu ning inimkaubandus.

(8) Sõidukitega seotud kuritegevuse takistamine on liikmesriikide õiguskaitseasutuste ülesanne. Sellise kuritegevuse vormi piiriüleste aspektidega tegelemiseks on vajalik ja proportsionaalne ühtne lähenemine, mis võimaluse ja vajaduse korral hõlmab koostööd liikmesriikide ja liikmesriikide õiguskaitseasutuste vahel.

(9) Koostöö õiguskaitseasutuste ja sõidukite registreerimisasutuste vahel on eriti tähtis, nagu ka teabe andmine asjaomastele osapooltele.

(10) Samaväärselt on oluline koostöö Europoliga, kuna Europolil on võimalik antud küsimuses koostada analüüse ja ettekandeid.

(11) Euroopa politseikolledž pakub liikmesriikide politseijõududele politsei Euroopa õppevõrgu kaudu raamatukogu kasutamise võimalust sõidukitega seotud kuritegevuse alase teabe ja teadmiste saamiseks. Arutelude kaudu pakub politsei Euroopa õppevõrk samuti võimalust vahetada teadmisi ja kogemusi.

(12) Sõidukitega seotud kuritegevuse vastu võitlemine intensiivistub mitmete liikmesriikide ühinemisel 29. juunil 2000. aasta Euroopa mootorsõidukite ja juhilubade infosüsteemi lepinguga (EUCARIS).

(13) Tuleb võtta mitmeid erimeetmeid, et sõidukitega seotud rahvusvahelise ulatusega kuritegevusega tõhusalt võidelda,

ON TEINUD JÄRGMISE OTSUSE:

Artikkel 1

Mõisted

Käesolevas otsuses kasutatakse järgmisi mõisteid:

1. Sõiduk– igasugune mootorsõiduk, haagis või karavan nagu on määratletud Schengeni infosüsteemi (SIS) käsitlevates sätetes;

2. Pädevad siseriiklikud asutused– käesoleva otsuse eesmärkide täitmiseks liikmesriikide poolt määratud siseriiklikud asutused, mille hulka võivad vastavalt vajadusele kuuluda politsei, tolli-, piirivalve- ja kohtuasutused.

Artikkel 2

Eesmärk

1. Käesoleva otsuse eesmärk on saavutada tõhusam koostöö Euroopa Liidus sõidukitega seotud piiriülese kuritegevuse tõkestamisel.

2. Erilist tähelepanu pööratakse sõidukite varguse, ebaseadusliku autokaubanduse ja organiseeritud kuritegevuse vormide, nagu narkootiliste ainete ja tulirelvade salakaubavedu ning inimkaubandus, vahelistele suhetele.

Artikkel 3

Koostöö pädevate siseriiklike asutuste vahel

1. Liikmesriigid võtavad kooskõlas siseriikliku õigusega vajalikke meetmeid pädevate siseriiklike asutuste vahelise vastastikuse koostöö tõhustamiseks sõidukitega seotud piiriülese kuritegevuse vastu võitlemisel, näiteks koostöölepinguid sõlmides.

2. Erilist tähelepanu tuleb pöörata ekspordi kontrolli alasele koostööle, võttes arvesse liikmesriikide vastavaid volitusi.

Artikkel 4

Koostöö pädevate asutuste ja erasektori vahel

1. Liikmesriigid võtavad vajalikke meetmeid, et kooskõlas siseriikliku õigusega korraldada vastavalt vajadusele pädevate siseriiklike asutuste vahel regulaarselt konsultatsioone ning kaasata nendesse erasektori esindajaid (näiteks ärandatud sõidukite eraregistrite omanikud, kindlustusettevõtted ja autokauplejad) eesmärgiga teavet kooskõlastada ja tegevust selles valdkonnas vastastikku lähendada.

2. Liikmesriigid lihtsustavad kooskõlas siseriikliku õigusega pädevate siseriiklike asutuste poolt pärast arestimist vabastatud sõidukite kodumaale tagasisaatmise korda.

Artikkel 5

Sõidukitega seotud kuritegevuse tõkestamise kontaktasutused

1. 30. märtsil 2005 määravad liikmesriigid oma õiguskaitseasutuste hulgast ühe kontaktasutuse sõidukitega seotud piiriülese kuritegevuse tõkestamiseks.

2. Liikmesriigid volitavad kontaktasutusi vahetama kohaldatavate õigusaktide alusel kogemusi, teadmisi ning üldist ja tehnilist teavet sõidukitega seotud kuritegevuse kohta. Teabevahetus laieneb sõidukitega seotud kuritegevuse ennetamise meetoditele ja parimatele tavadele. Selline teabevahetus ei hõlma isikuandmete vahetamist.

3. Teave määratud siseriiklike kontaktasutuste, sealhulgas nende edasiste muutmiste kohta, edastatakse nõukogu peasekretariaadile, kes avaldab selle Euroopa Liidu Teatajas.

Artikkel 6

Varastatud sõidukite ja registreerimistunnistuste kohta märke sisestamine

1. Kui teatatakse sõiduki varastamisest, sisestavad liikmesriikide pädevad asutused varastatud sõiduki kohta kohe märke SISi, tehes seda kooskõlas siseriikliku õigusega, ja võimalusel Interpoli varastatud mootorsõidukite andmebaasi.

2. Märke sisestanud liikmesriik eemaldab selle otsinguregistrist kooskõlas siseriikliku õigusega kohe, kui sõiduki kohta märke sisestamise põhjus kaob.

3. Kui teatatakse registreerimistunnistuse varastamisest, sisestavad liikmesriikide pädevad asutused kooskõlas siseriikliku õigusega kohe märke SISi.

Artikkel 7

Registreerimine

1. Iga liikmesriik tagab, et tema pädevad asutused võtavad vajalikke meetmeid sõidukite registreerimisdokumentide varguse ja kuritarvitamise ennetamiseks.

2. Õiguskaitseasutused teavitavad siseriiklikke sõidukite registreerimisasutusi sellest, kas registreerimisel oleva sõiduki kohta on teada, et see on varastatud. Sel eesmärgil toimub juurdepääs andmebaasidele ühenduse õigust nõuetekohaselt arvesse võttes.

Artikkel 8

Sõidukite registreerimistunnistuste kuritarvitamise ennetamine

1. Sõidukite registreerimistunnistuste kuritarvitamise ennetamise eesmärgil tagab iga liikmesriik kooskõlas siseriikliku õigusega, et nende pädevad asutused võtavad vajalikke meetmeid sõiduki omanikult või sõiduki valdajalt sõiduki registreerimistunnistuse tagasisaamiseks, kui sõiduk on saanud õnnetuses tõsiselt kahjustada (täielik hävimine).

2. Registreerimistunnistus võetakse kooskõlas siseriikliku õigusega tagasi samuti siis, kui õiguskaitseasutuse korraldatud kontrolli jooksul tekib kahtlus, et on rikutud sõiduki tähistust, näiteks valmistajatehase tähist.

3. Registreerimistunnistused tagastatakse kooskõlas siseriikliku õigusega üksnes pärast nende kontrollimist ja sõiduki identiteedi positiivset tõendamist.

Artikkel 9

Europol

Iga liikmesriik tagab, et tema õiguskaitseasutused teavitavad oma volituse ja ülesannete ulatuses vajaduse korral Europoli mootorsõidukitega seotud kuritegude toimepanijatest.

Artikkel 10

Teadmiste ja koolitamise edendamine

Liikmesriigid võtavad vajalikke meetmeid tagamaks, et asjaomaste õiguskaitseasutuste koolitamise eest vastutavad siseriiklikud üksused edendavad, vajaduse korral koostöös Euroopa politseikolledžiga, oma õppekavas erikoolitust sõidukitega seotud kuritegevuse ennetamise ja avastamise vallas. Selline koolitus võib sisaldada Europoli panust kooskõlas tema pädevusalaga.

Artikkel 11

Kontaktasutuste kohtumised ja aastaaruanded nõukogule

Sõidukitega seotud kuritegevuse tõkestamise kontaktasutused korraldavad kohtumise vähemalt korra aastas nõukogu eesistujaks oleva liikmesriigi egiidi all. Europol kutsutakse kohtumisel osalema. Eesistujariik annab nõukogule aru asjaomase praktilise koostöö edenemise kohta õiguskaitseasutuste vahel.

Artikkel 12

Hindamine

Nõukogu hindab käesoleva otsuse rakendamist 30. detsembril 2007.

Artikkel 13

Jõustumine

Käesolev otsus jõustub Euroopa Liidu Teatajas avaldamise päeval.

Nende liikmesriikide jaoks, kus SISiga seotud Schengeni acquis' sätted ei ole veel jõustunud, jõustuvad käesolevas otsuses toodud SISiga seotud kohustused kuupäeval, mil neid sätteid hakatakse kohaldama, nagu on täpsustatud kooskõlas kohaldatava korraga vastu võetud asjakohases nõukogu otsuses.

Brüssel, 22. detsember 2004 Nõukogu nimel eesistuja C. VEERMAN

(1) EÜT C 162, 9.6.1999, lk 1.